Vilniaus senasis teatras

Vilniaus senasis teatras (iki 2022 m. buv. Lietuvos rusų dramos teatras) – dramos teatras, veikiantis Vilniaus centre, Jono Basanavičiaus gatvėje nr. 13.

Teatro trupėje yra 36 aktoriai. Spektakliai statomi pagal klasikines ir šiuolaikines, užsienio ir lietuvių autorių pjeses, suaugusiems ir vaikams. Vaidinimai daugiausia  vyksta rusiškai (kartais su lietuviškais surtitrais), bet būna ir lietuviškų.

Istorija 

Vilniaus senojo teatro trupė Vilniuje pradėjo veikti nuo 1864 m. gruodžio. Keletą sezonų (1894–1895 ir 1895–1896 m.) teatre vaidino didžioji rusų teatro aktorė Vera Komisarževskaja. Daug metų teatro pastatas buvo Jogailos gatvėje, o nuo 8 dešimtmečio vidurio kolektyvas persikėlė į istorinį buvusio Pohuliankos teatro pastatą. Tai seniausias teatro pastatas Lietuvoje, 2013 m. spalio mėn. šventęs 100 metų jubiliejų ir pirmasis pastatytas Lietuvoje šiam tikslui.

Pirmojo pasaulinio karo metais trupė iširo, o nuo 1946 metų rugsėjo 21 d. stacionarus teatras vėl pradėjo veikti.

2022 m. rugsėjo 13 d. Kultūros ministro įsakymu Lietuvos rusų dramos teatro (LRDT) pavadinimas pakeistas į Vilniaus Senojo teatro pavadinimą.

Vadovai 

 Artiomas Inozemcevas
 Michailas Jevdokimovas
 1988–1990 Vladimiras Jefremovas
 1990–1992 Viačeslavas Kokorinas
 1992–1999 Linas Marijus Zaikauskas
 1999–2002 Vladimiras Tarasovas
 2002–2008 Тatjana Rinkevičienė
 2008–2018 Jonas Vaitkus
 2018-dabar Olga Polevikova, aktorė ir scenos kalbos dėstytoja

Repertuaras 

2018 m. duomenimis, teatre buvo rodomi: 
 „Rusiškas romanas“ (Marius Ivaškevičius / rež. Oskaras Koršunovas),
 „Pigmalionas“ (George Bernard Shaw / rež. Linda Urbona), 
 „Oskaras ir ponia Rožė“ (Eric-Emmanuel Schmitt / rež. Juliana Laikova), 
 „Urodas“ (Marius von Mayenburg / rež. Aleksandras Špilevojus), 
 „Vilkinė meilė“ (aut.ir rež. Mindaugas Valiukas), 
 „Dviejų pasaulių viešbutis“ (Eric-Emmanuel Schmitt / rež. Sigitas Račkys), 
 „Madam Rubinštein“ (John Misto / rež. Raimundas Banionis), 
 „Eugenijus Oneginas“ (Aleksandras Puškinas / rež. Jonas Vaitkus), 
 „Coliukė“ (Hans Christian Andersen / rež. Jurijus Ščiuckis), 
 „Karalius Lyras“ (William Shakespeare / rež. Jonas Vaitkus),
 „Zoikos butas“ (Michailas Bulgakovas / rež. Rolandas Atkočiūnas),
 „Idiotas“ (Fiodoras Dostojevskis / rež. Agnius Jankevičius),
 „Ana Karenina“ (Levas Tolstojus / rež. Eduardas Mitnickis) ir kt.

Šaltiniai

Literatūra 

 Юкова И. К. Русский драматический театр Советской Литвы: Монография. — Вильнюс, Вага, 1988. ISBN 5-415-0081-X.
	
 Русский драматический театр // Литва. Краткая энциклопедия. — Вильнюс, 1989, Главная редакция энциклопедий.
	
 Танана М. Русский драматический театр Литвы 1946—1996. — Вильнюс, 1996. ISBN 9986-750-22-9.

Nuorodos 

 Oficiali interneto svetainė
 Sąrašas:Vilnius teatrai 

Vilniaus teatrai